Document ID: 32011R0142

REGULAMENTUL (UE) NR. 142/2011 AL COMISIEI
din 25 februarie 2011
de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (regulamentul privind subprodusele de origine animală) (1), în special articolul 5 alineatul (2), articolul 6 alineatul (1) litera (b) punctul (ii), articolul 6 alineatul (1) al doilea paragraf, articolul 6 alineatul (2) al doilea paragraf, articolul 11 alineatul (2) literele (b) și (c), articolul 11 alineatul (2) al doilea paragraf, articolul 15 alineatul (1) literele (b), (d), (e), (h) și (i), articolul 15 alineatul (1) al doilea paragraf, articolul 17 alineatul (2), articolul 18 alineatul (3), articolul 19 alineatul (4) literele (a), (b) și (c), articolul 19 alineatul (4) al doilea paragraf, articolul 20 alineatele (10) și (11), articolul 21 alineatele (5) și (6), articolul 22 alineatul (3), articolul 23 alineatul (3), articolul 27 literele (a), (b), (c) și (e) - (h), articolul 27 al doilea paragraf, articolul 31 alineatul (2), articolul 32 alineatul (3), articolul 40, articolul 41 alineatul (3) primul și al treilea paragraf, articolul 42, articolul 43 alineatul (3), articolul 45 alineatul (4), articolul 47 alineatul (2), articolul 48 alineatul (2), articolul 48 alineatul (7) litera (a), articolul 48 alineatul (8) litera (a) și articolul 48 alineatul (8) al doilea paragraf,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 16 alineatul (3),
întrucât:
(1)
Regulamentul (CE) nr. 1069/2009 stabilește norme de sănătate publică și animală pentru subprodusele de origine animală și produsele derivate din acestea. Regulamentul menționat determină circumstanțele în care se elimină subprodusele de origine animală în vederea prevenirii răspândirii riscurilor pentru sănătatea publică și animală. În plus, regulamentul menționat precizează condițiile în care subprodusele de origine animală pot fi utilizate pentru aplicații în domeniul hranei pentru animale și în diferite scopuri, cum ar fi în produse cosmetice, produse farmaceutice și aplicații tehnice. De asemenea, acesta precizează obligațiile operatorilor în cazul manipulării subproduselor de origine animală în unități și instalații care fac obiectul controalelor oficiale.
(2)
Regulamentul (CE) nr. 1069/2009 prevede că normele detaliate pentru manipularea subproduselor de origine animală și a produselor derivate, cum ar fi standardele de prelucrare, condițiile de igienă și formatul documentelor justificative care trebuie să însoțească transporturile de subproduse de origine animală și produse derivate în scopul asigurării trasabilității, se adoptă prin intermediul dispozițiilor de aplicare.
(3)
Normele detaliate pentru utilizarea și eliminarea subproduselor de origine animală din prezentul regulament ar trebui prevăzute având în vedere atingerea obiectivelor Regulamentului (CE) nr. 1069/2009, în special utilizarea durabilă a materialelor de origine animală, precum și un nivel ridicat de protecție a sănătății publice și animale în Uniunea Europeană.
(4)
Regulamentul (CE) nr. 1069/2009 nu se aplică corpurilor întregi sau părților de animale sălbatice, care nu sunt suspectate a fi infectate sau afectate de o boală transmisibilă la om sau la animale, cu excepția animalelor acvatice debarcate în scop comercial. În plus, acesta nu se aplică corpurilor întregi sau părților de vânat sălbatic care nu sunt colectate după ucidere, în conformitate cu bunele practici de vânătoare. Referitor la subprodusele animale provenite din vânătoare, eliminarea trebuie efectuată în așa fel încât să se prevină transmiterea riscurilor, în conformitate cu practicile specifice de vânătoare și cu bunele practici ale profesiei de vânător.
(5)
Regulamentul (CE) nr. 1069/2009 se aplică subproduselor de origine animală utilizate pentru prelucrarea trofeelor de vânătoare. Prelucrarea unor astfel de trofee, precum și prelucrarea animalelor și părților de animale pentru care sunt utilizate alte metode, cum ar fi plastinația, trebuie să fie efectuate în condiții care previn transmiterea riscurilor pentru sănătatea umană și animală.
(6)
Regulamentul (CE) nr. 1069/2009 se aplică și deșeurilor de catering dacă acestea provin din mijloace de transport care operează la nivel internațional, cum ar fi materiale derivate din produse alimentare servite la bordul avioanelor sau navelor care sosesc în Uniunea Europeană dintr-o țară terță. De asemenea, deșeurile de catering fac obiectul regulamentului menționat dacă acestea sunt utilizate ca hrană pentru animale, pentru prelucrare în conformitate cu una dintre metodele de prelucrare autorizate în conformitate cu prezentul regulament sau pentru transformare în biogaz sau pentru compostare. Regulamentul (CE) nr. 1069/2009 interzice utilizarea deșeurilor de catering ca hrană pentru animalele de fermă, cu excepția animalelor de blană. Prin urmare, în conformitate cu Regulamentul (CE) nr. 1069/2009, deșeurile de catering pot fi prelucrate și ulterior utilizate numai dacă produsul derivat nu este utilizat ca hrană pentru astfel de animale.
(7)
În vederea asigurării coerenței legislației Uniunii, definiția pentru materiile prime furajere din Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CEE și 96/25/CE ale Consiliului și a Deciziei 2004/217/CE a Comisiei (3) ar trebui utilizată ca bază pentru definirea materiilor prime furajere de origine animală din prezentul regulament.
(8)
Regulamentul (CE) nr. 1069/2009 interzice expedierea subproduselor de origine animală și a produselor derivate din specii receptive din ferme, unități, instalații sau zone care intră sub incidența restricțiilor cauzate de prezența unei boli transmisibile grave. În vederea asigurării unui înalt nivel de protecție a sănătății animale în Uniune, lista bolilor din Codurile sanitare pentru animale terestre și acvatice ale Organizației Mondiale pentru Sănătatea Animalelor (denumită în continuare „OIE”) ar trebui specificată ca fiind lista cu boli transmisibile grave în vederea determinării domeniului de aplicare al acestei interdicții.
(9)
Deoarece incinerarea și coincinerarea anumitor subproduse de origine animală nu intră în domeniul de aplicare al Directivei 2000/76/CE a Parlamentului European și a Consiliului din 4 decembrie 2000 privind incinerarea deșeurilor (4), în prezentul regulament trebuie prevăzute norme adecvate pentru prevenirea riscurilor pentru sănătate care decurg din astfel de operațiuni, luând în considerare efectele posibile asupra mediului. Reziduurile provenite din operațiunile de incinerare sau coincinerare a subproduselor de origine animală sau a produselor derivate ar trebui să fie reciclate sau eliminate în conformitate cu legislația de mediu a Uniunii, deoarece legislația respectivă permite în special utilizarea componentei fosforice a cenușilor în îngrășăminte și returnarea cenușii rezultate din incinerarea animalelor de companie către proprietarii acestor animale.
(10)
Produsele de origine animală sau produsele alimentare care conțin astfel de produse ar trebui să fie eliminate numai în depozite de deșeuri, în conformitate cu Directiva 1999/31/CE a Consiliului din 26 aprilie 1999 privind depozitele de deșeuri (5), cu condiția ca acestea să fi fost prelucrate în conformitate cu Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (6), în vederea reducerii potențialelor riscuri pentru sănătate.
(11)
Eliminarea subproduselor de origine animală sau a produselor derivate prin intermediul apelor uzate ar trebui interzisă, deoarece apele uzate nu fac obiectul cerințelor care asigură un control adecvat al riscurilor pentru sănătatea publică și animală. Ar trebui luate măsuri adecvate care să prevină riscurile inacceptabile de eliminare accidentală a subproduselor lichide de origine animală, cum ar fi cele rezultate de la curățirea pardoselilor și a echipamentelor utilizate pentru prelucrare.
(12)
Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (7) stabilește anumite măsuri de protecție a mediului și a sănătății umane. Articolul 2 alineatul (2) litera (b) din directiva menționată prevede că anumite materiale sunt excluse din domeniul de aplicare al directivei respective în măsura în care acestea intră sub incidența altor acte legislative ale Uniunii, inclusiv subprodusele de origine animală care intră sub incidența Regulamentului (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (8), cu excepția celor destinate incinerării, eliminării în depozitele de deșeuri sau utilizării într-o instalație de biogaz sau de compostare. Regulamentul respectiv a fost abrogat și înlocuit cu Regulamentul (CE) nr. 1069/2009 din 4 martie 2011. În vederea asigurării coerenței legislației Uniunii, procesele prin care subprodusele de origine animală și produsele derivate sunt transformate în biogaz și compostate ar trebui să îndeplinească normele de sănătate prevăzute în prezentul regulament, precum și măsurile de protecție a mediului prevăzute în Directiva 2008/98/CE.
(13)
Autoritatea competentă a unui stat membru ar trebui să poată autoriza parametri alternativi pentru transformarea subproduselor de origine animală în biogaz sau pentru compostarea acestora pe baza unei validări în conformitate cu un model armonizat. În acest caz, ar trebui să fie posibilă introducerea pe piață în întreaga Uniune Europeană a reziduurilor de digestie și a compostului. În plus, autoritatea competentă a unui stat membru ar trebui să poată autoriza anumiți parametri pentru subproduse de origine animală specifice, cum ar fi deșeurile de catering și amestecurile de deșeuri de catering cu anumite alte materiale, care sunt transformate în biogaz sau sunt compostate. Deoarece astfel de autorizări nu sunt eliberate conform unui model armonizat, reziduurile de digestie și compostul ar trebui introduse pe piață numai în statul membru în care au fost autorizați parametrii respectivi.
(14)
În scopul prevenirii contaminării produselor alimentare cu agenți patogeni, unitățile sau instalațiile care prelucrează subproduse de origine animală ar trebui să opereze în locații diferite de cele unde se află abatoare sau alte unități de prelucrare a alimentelor, în special în conformitate cu Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (9), cu excepția cazurilor în care prelucrarea subproduselor de origine animală are loc în condiții autorizate de autoritatea competentă, în vederea prevenirii transmiterii riscurilor pentru sănătatea publică și animală în unitățile de prelucrare a produselor alimentare.
(15)
Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (10) prevede că statele membre implementează programe de monitorizare pentru encefalopatiile spongiforme transmisibile (EST). Corpurile animalelor utilizate pentru hrana anumitor specii, pentru promovarea biodiversității, ar trebui incluse în programele de monitorizare menționate în măsura necesară asigurării faptului că programele respective oferă informații suficiente referitoare la prevalența EST într-un anumit stat membru.
(16)
Regulamentul (CE) nr. 1069/2009 permite hrănirea speciilor de păsări necrofage pe cale de dispariție sau protejate și a altor specii care trăiesc în habitatul natural cu anumite materiale de categoria 1, în scopul promovării biodiversității. Astfel de utilizări ca hrană ar trebui autorizate pentru anumite specii carnivore menționate în Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (11) și pentru anumite specii de păsări de pradă menționate în Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (12), pentru a se ține cont de modurile naturale de hrănire ale acestor specii.
(17)
Regulamentul (CE) nr. 1069/2009 a introdus o procedură pentru autorizarea de metode alternative de utilizare sau eliminare a subproduselor de origine animală sau a produselor derivate. Astfel de metode pot fi autorizate de Comisie în urma unui aviz din partea Autorității Europene pentru Siguranța Alimentară (denumită în continuare „EFSA”). Pentru facilitarea evaluării de către EFSA a cererilor primite, ar trebui stabilit un format standard care să explice solicitanților natura elementelor justificative care trebuie trimise. În conformitate cu tratatele, ar trebui să fie posibilă trimiterea cererilor pentru metodele alternative în limbile oficiale ale Uniunii, astfel cum prevede Regulamentul nr. 1 al Consiliului CEE de stabilire a regimului lingvistic al Comunității Economice Europene (13).
(18)
În conformitate cu Regulamentul (CE) nr. 183/2005 al Parlamentului European și al Consiliului din 12 ianuarie 2005 de stabilire a cerințelor privind igiena furajelor (14), operatorii din sectorul hranei pentru animale, alții decât producătorii primari, sunt obligați să depoziteze și să transporte hrana pentru animale în anumite condiții de igienă. Deoarece aceste condiții prevăd o reducere echivalentă a riscurilor potențiale, hrana combinată pentru animale derivată din subproduse de origine animală nu ar trebui să intre sub incidența cerințelor din prezentul regulament în ceea ce privește depozitarea și transportul.
(19)
Pentru promovarea științei și cercetării și pentru a asigura cea mai bună utilizare posibilă a subproduselor de origine animală și a produselor derivate pentru diagnosticarea bolilor umane sau animale, autoritatea competentă ar trebui să fie autorizată să prevadă condiții pentru preluarea de probe din astfel de materiale pentru scopuri de cercetare, educaționale sau diagnostice. Cu toate acestea, condițiile menționate nu ar trebui să fie stabilite pentru probe de agenți patogeni pentru care sunt prevăzute norme speciale în Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de reglementările comunitare specifice prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (15).
(20)
Directiva 97/78/CE scutește de la controalele sanitar-veterinare la punctele de control la frontieră de la intrarea în Uniune subprodusele de origine animală destinate expozițiilor, cu condiția ca acestea să nu fie destinate comercializării, precum și subprodusele de origine animală destinate anumitor studii sau analize. Directiva menționată permite adoptarea de măsuri de punere în aplicare pentru aceste scutiri. Prezentul regulament ar trebui să prevadă condiții adecvate pentru importul subproduselor de origine animală și al produselor derivate destinate expozițiilor și anumitor studii sau analize, pentru a se asigura faptul că nu se răspândesc riscuri inacceptabile pentru sănătatea umană sau animală atunci când aceste produse sunt introduse în Uniune. În vederea asigurării coerenței legislației Uniunii și pentru a oferi securitate juridică operatorilor, condițiile respective și măsurile de punere în aplicare pentru Directiva 97/78/CE ar trebui stabilite în prezentul regulament.
(21)
După colectare, subprodusele de origine animală ar trebui să fie manipulate în condiții adecvate care să asigure faptul că nu sunt transmise riscuri inacceptabile pentru sănătatea umană și animală. Unitățile sau instalațiile în care se efectuează anumite operațiuni înainte ca subprodusele de origine animală să fie supuse unor prelucrări ulterioare ar trebui să fie construite și să opereze într-un mod care să prevină transmiterea unor astfel de riscuri. Acestea ar trebui să includă unitățile sau instalațiile în care se efectuează operațiuni care implică manipularea subproduselor de origine animală în conformitate cu legislația sanitar-veterinară a Uniunii, cu excepția manipulărilor subproduselor de origine animală în cursul activităților curative desfășurate de medici veterinari particulari.
(22)
În conformitate cu Regulamentul (CE) nr. 1069/2009, operatorii asigură trasabilitatea subproduselor de origine animală și a produselor derivate în toate stadiile lanțului de producție, utilizare și eliminare, astfel încât să fie evitate orice perturbări inutile ale pieței interne în eventualitatea unor evenimente legate de riscuri efective sau potențiale pentru sănătatea publică sau animală. Prin urmare, trasabilitatea trebuie asigurată nu numai de către operatorii care generează, colectează sau transportă subproduse de origine animală, ci și de operatorii care elimină subprodusele de origine animală sau produsele derivate prin incinerare, coincinerare sau depozitare a deșeurilor.
(23)
Recipientele și mijloacele de transport utilizate pentru subprodusele de origine animală sau produsele derivate ar trebui să fie menținute în stare curată, astfel încât să se prevină contaminarea. Când acestea sunt dedicate transportului unui anumit material, cum ar fi subproduse lichide de origine animală care nu prezintă riscuri inacceptabile pentru sănătate, operatorii își pot ajusta măsurile pentru a asigura prevenirea contaminării în funcție de riscul efectiv pe care îl prezintă materialul respectiv.
(24)
Statele membre ar trebui să fie autorizate să oblige operatorii să utilizeze sistemul computerizat veterinar integrat (Traces) instituit prin Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (16) (denumit în continuare „sistemul TRACES”) în scopul furnizării elementelor justificative privind sosirea transporturilor de subproduse de origine animală sau de produse derivate la locul de destinație. În mod alternativ, ca dovadă a sosirii transporturilor ar trebui furnizată o a patra copie a documentului comercial, care este returnată producătorului. Experiența celor două alternative ar trebui evaluată după primul an de punere în aplicare a prezentului regulament.
(25)
Regulamentul (CE) nr. 853/2004 specifică anumiți parametri pentru tratamentul grăsimilor topite, al uleiului de pește și al produselor din ouă care oferă un control adecvat al riscurilor potențiale pentru sănătate, în eventualitatea în care astfel de produse sunt utilizate pentru alte scopuri decât consumul uman. Prin urmare, parametrii menționați ar trebui autorizați ca alternative la tratamentele pentru subprodusele de origine animală prevăzute în prezentul regulament.
(26)
Colostrul și produsele din colostru ar trebui să provină de la cirezi de bovine indemne de anumite boli, astfel cum prevede Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (17).
(27)
Trimiterile la Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (18), la Directiva 96/22/CE a Consiliului din 29 aprilie 1996 privind interzicerea utilizării anumitor substanțe cu efect hormonal sau tireostatic și a substanțelor β-agoniste în creșterea animalelor (19), la Directiva 96/23/CE a Consiliului din 29 aprilie 1996 privind măsurile de monitorizare a anumitor substanțe și reziduuri ale acestora în animale vii și în produse (20) ar trebui actualizate, iar trimiterea la Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (21) din cadrul normelor de sănătate privind gunoiul de grajd neprelucrat ar trebui actualizată.
(28)
Anumite materiale importate pentru producția de hrană pentru animale de companie ar trebui manipulate și utilizate în condiții adecvate riscului pe care ar putea să îl prezinte astfel de materiale. Ar trebui prevăzute, în special, dispoziții referitoare la expedierea acestora în condiții de siguranță către unitățile sau instalațiile de destinație unde asemenea materiale, precum și materialele de categoria 3, sunt incorporate în hrana pentru animale de companie. Referitor la unitățile sau instalațiile de destinație, autoritatea competentă ar trebui să fie autorizată să permită depozitarea materialelor importate împreună cu materialele de categoria 3, cu condiția asigurării trasabilității materialelor importate.
(29)
Regulamentul (CE) nr. 1069/2009 se referă la anumite produse derivate care pot fi introduse pe piață conform unor condiții prevăzute de alte acte legislative ale Uniunii. Legislația respectivă prevede, de asemenea, condițiile pentru importul, colectarea și deplasarea subproduselor de origine animală și a produselor derivate pentru fabricarea unor astfel de produse derivate. Cu toate acestea, Regulamentul (CE) nr. 1069/2009 se aplică în cazurile în care celelalte acte legislative ale Uniunii nu prevăd condiții privind riscurile pentru sănătatea publică și animală pe care le-ar putea prezenta astfel de materii prime. Deoarece astfel de condiții nu au fost prevăzute în legătură cu materialele care au fost supuse anumitor etape de prelucrare înainte ca acestea să îndeplinească condițiile pentru introducerea pe piață în conformitate cu celelalte acte legislative ale Uniunii, aceste condiții ar trebui prevăzute în prezentul regulament. În special, ar trebui prevăzute condițiile pentru importul și manipularea unor astfel de materiale în interiorul Uniunii conform unor cerințe stricte de control și documentare, astfel încât să se prevină transmiterea unor riscuri potențiale pentru sănătate generate de astfel de materiale.
(30)
În special, prezentul regulament ar trebui să prevadă condiții adecvate de sănătate pentru materialele utilizate pentru fabricarea medicamentelor în conformitate cu Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman (22), a medicamentelor de uz veterinar în conformitate cu Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (23), a dispozitivelor medicale în conformitate cu Directiva 93/42/CEE a Consiliului din 14 iunie 1993 privind dispozitivele medicale (24), a dispozitivelor medicale pentru diagnosticul in vitro în conformitate cu Directiva 98/79/CE a Parlamentului European și a Consiliului din 27 octombrie 1998 privind dispozitivele medicale pentru diagnostic in vitro (25), a dispozitivelor medicale implantabile activ în conformitate cu Directiva 90/385/CEE a Consiliului din 20 iunie 1990 privind apropierea legislațiilor statelor membre referitoare la dispozitivele medicale active implantabile (26) sau a reactivilor de laborator (denumite în continuare „produse finite”). Dacă riscurile generate de astfel de materiale sunt reduse prin purificare, concentrare în produs sau datorită condițiilor de manipulare și eliminare, ar trebui să se aplice numai cerințele din Regulamentul (CE) nr. 1069/2009 și cele din prezentul regulament referitoare la trasabilitate. În astfel de cazuri, nu ar trebui să se aplice cerințele referitoare la separarea subproduselor de origine animală pe diferite categorii în cadrul unității sau instalației care produce produsele finite, deoarece utilizarea ulterioară a materialelor în alte scopuri, în special posibilitatea ca acestea să ajungă în produse alimentare sau în furaje, poate fi exclusă prin aplicarea corectă a normelor de către operator, sub responsabilitatea autorității competente. Transporturile de astfel de materiale care urmează să fie importate în Uniune ar trebui să se supună controalelor sanitar-veterinare la punctele de control la frontieră de la intrare în conformitate cu Directiva 97/78/CE, pentru a se putea determina dacă produsele respective îndeplinesc cerințele pentru introducerea pe piața Uniunii.
(31)
În conformitate cu Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (27), notificarea anumitor boli la care sunt receptive ecvideele este obligatorie. Produsele din sângele ecvideelor destinate altor scopuri decât producerea hranei pentru animale, cum ar fi produsele din sânge destinate producerii medicamentelor de uz veterinar, ar trebui să provină de la ecvidee care nu au prezentat semne clinice ale acestor boli, în vederea reducerii riscului de transmitere a acestor boli.
(32)
Introducerea pe piață a pieilor proaspete pentru alte scopuri decât consumul uman ar trebui să poată fi permisă, cu condiția ca acestea să îndeplinească condițiile de sănătate animală pentru carnea proaspătă stabilite în conformitate cu Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (28), deoarece aceste condiții prevăd reducerea adecvată a riscurilor potențiale pentru sănătate.
(33)
Normele de sănătate prevăzute în prezentul regulament pentru producerea și introducerea pe piață a trofeelor de vânătoare și a altor preparate din animale care elimină riscurile potențiale ar trebui să completeze normele referitoare la protecția anumitor specii de animale sălbatice prevăzute în Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (29), deoarece obiectivul regulamentului menționat este diferit. Preparatele anatomice din animale sau din subproduse de origine animală care au fost supuse unor prelucrări cum ar fi plastinația și care elimină, de asemenea, riscurile potențiale, nu ar trebui să se supună restricțiilor privind sănătatea animală, în vederea facilitării utilizării unor astfel de preparate, în special în scop educativ.
(34)
Subprodusele apicole care urmează să fie introduse pe piață ar trebui să fie indemne de anumite boli la care sunt receptive albinele, enumerate în Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (30).
(35)
Parlamentul European și Consiliul au solicitat Comisiei determinarea unui punct final din lanțul de producție a produselor oleochimice dincolo de care acestea nu se mai supun cerințelor din Regulamentul (CE) nr. 1069/2009. Decizia referitoare la punctul final respectiv ar trebui să fie luată cât mai curând după punerea la dispoziție a unei evaluări care estimează capacitatea proceselor oleochimice de reducere a riscurilor potențiale pentru sănătate care ar putea fi prezentate de grăsimile animale din orice categorie de material prelucrat.
(36)
Prezentul regulament ar trebui să facă trimitere la Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (31), în măsura în care aceste țări terțe și alte teritorii ar trebui să fie autorizate pentru importul anumitor subproduse de origine animală sau produse derivate, deoarece riscurile prezentate de aceste produse sunt identice cu cele care ar putea rezulta din importul de animale vii sau carne proaspătă.
(37)
Din considerente similare privind riscurile pentru sănătate și în vederea asigurării coerenței legislației Uniunii, ar trebui să se facă trimiteri la liste suplimentare cu țări terțe din care pot fi importate anumite materiale de origine animală, în vederea determinării țărilor terțe din care pot fi importate subproduse de origine animală din specia respectivă. Astfel de liste sunt prevăzute în Decizia 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină și de modificare a Deciziilor 93/195/CEE și 94/63/CE (32), în Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud și a produselor lactate destinate consumului uman (33), în Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (34), în Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (35) și în Regulamentul (CE) nr. 119/2009 al Comisiei din 9 februarie 2009 de stabilire a listei țărilor terțe și a părților acestora pentru importul sau tranzitul în Comunitate al cărnii de leporide sălbatice, de anumite mamifere terestre sălbatice și al cărnii de iepuri de crescătorie, precum și cerințele de certificare veterinară (36).
(38)
Deoarece deșeurile din industria fotografică, care utilizează anumite subproduse de origine animală cum ar fi coloanele vertebrale bovine, prezintă nu numai riscuri pentru sănătatea publică și animală, ci și riscuri pentru mediu, acestea ar trebui fie eliminate, fie exportate în țara terță de origine a subproduselor de origine animală, în conformitate cu Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (37).
(39)
Normele pentru tranzitul anumitor subproduse de origine animală și produse derivate prin Uniunea Europeană între teritoriile Federației Ruse ar trebui să facă trimitere la lista cu punctele de control la frontieră prevăzută în Decizia 2009/821/CE a Comisiei din 28 septembrie 2009 de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES (38). În scopul tranzitului menționat, ar trebui utilizat documentul sanitar-veterinar comun de intrare prevăzut în Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe (39).
(40)
Prezentul regulament ar trebui să prevadă faptul că certificatele de sănătate care trebuie să însoțească transporturile de subproduse de origine animală sau de produse derivate la punctul de intrare în Uniune unde au loc controalele sanitar-veterinare ar trebui să fie eliberate în conformitate cu principii de certificare echivalente cu cele prevăzute în Directiva 96/93/CE a Consiliului din 17 decembrie 1996 privind certificarea animalelor și a produselor animaliere (40).
(41)
În vederea asigurării coerenței legislației Uniunii, controalele oficiale ale întregului lanț al subproduselor de origine animală și al produselor derivate ar trebui efectuate în conformitate cu obligațiile generale pentru controalele oficiale prevăzute în Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (41).
(42)
Prin urmare, este necesară stabilirea în prezentul regulament a măsurilor de punere în aplicare a Regulamentului (CE) nr. 1069/2009.
(43)
De la 4 martie 2011, Regulamentul (CE) nr. 1069/2009 abrogă Regulamentul (CE) nr. 1774/2002.
(44)
După adoptarea Regulamentului (CE) nr. 1774/2002, au fost adoptate anumite acte de punere în aplicare, și anume Regulamentul (CE) nr. 811/2003 al Comisiei în ceea ce privește interzicerea reutilizării peștelui în interiorul speciei, îngroparea și incinerarea subproduselor animaliere (42), Decizia 2003/322/CE a Comisiei în ceea ce privește hrănirea unor specii de păsări necrofage cu anumite materiale de categoria 1 (43), Decizia 2003/324/CE a Comisiei în ceea ce privește o derogare de la interdicția reciclării intraspecifice pentru animalele de blană (44), Regulamentul (CE) nr. 79/2005 al Comisiei în ceea ce privește laptele și produsele lactate (45), Regulamentul (CE) nr. 92/2005 al Comisiei în ceea ce privește modul de eliminare sau utilizare (46), Regulamentul (CE) nr. 181/2006 al Comisiei în ceea ce privește îngrășămintele organice și amelioratorii de sol, alții decât gunoiul de grajd (47), Regulamentul (CE) nr. 1192/2006 al Comisiei în ceea ce privește listele cu unitățile aprobate (48) și Regulamentul (CE) nr. 2007/2006 al Comisiei în ceea ce privește importul și tranzitul anumitor produse intermediare derivate din materiale de categoria 3 (49).
(45)
În plus, în vederea stabilirii unor măsuri proporționale cu riscurile privind anumite utilizări specifice ale subproduselor de origine animală, au fost adoptate anumite măsuri tranzitorii, în special Regulamentul (CE) nr. 878/2004 al Comisiei în ceea ce privește importul și manipularea anumitor materii de categoria 1 și 2 (50), Decizia 2004/407/CE a Comisiei în ceea ce privește importul anumitor materiale pentru producerea fotogelatinei (51) și Regulamentul (CE) nr. 197/2006 al Comisiei în ceea ce privește manipularea și eliminarea alimentelor vechi (52).
(46)
Pentru simplificarea în continuare a normelor Uniunii în ceea ce privește subprodusele de origine animală, astfel cum a solicitat Președinția Consiliului în momentul adoptării Regulamentului (CE) nr. 1069/2009, măsurile de punere în aplicare și măsurile tranzitorii menționate au fost revizuite. Acestea ar trebui să fie abrogate și înlocuite, după caz, prin prezentul regulament, astfel încât acestea să constituie un cadru juridic coerent pentru subprodusele de origine animală și produsele derivate.
(47)
Regulamentul (CE) nr. 1069/2009 se aplică de la 4 martie 2011, prin urmare prezentul regulament ar trebui să se aplice de la aceeași dată. În plus, este necesar să se prevadă o perioadă de tranziție, în vederea acordării părților interesate a timpului necesar pentru adaptarea la noile norme prevăzute în prezentul regulament și pentru introducerea pe piață a anumitor produse fabricate în conformitate cu normele de sănătate ale Uniunii aplicabile înainte de acea dată, precum și pentru a permite continuarea importurilor la momentul intrării în vigoare a cerințelor din prezentul regulament.
(48)
Introducerea pe piață și exportul anumitor produse menționate în Regulamentul (CE) nr. 878/2004 ar trebui să continue în conformitate cu măsurile naționale, deoarece riscurile asociate cantităților limitate de materiale din prezent permit reglementarea acestora la nivel național, în așteptarea unei eventuale armonizări viitoare. Până la adoptarea măsurilor pentru colectarea și eliminarea anumitor cantități limitate de produse de origine animală din sectorul comerțului cu amănuntul pe baza unor dovezi suplimentare, autoritatea competentă ar trebui să poată autoriza colectarea și eliminarea unor astfel de produse prin alte mijloace, cu condiția asigurării unei protecții echivalente a sănătății publice și animale.
(49)
În conformitate cu solicitarea exprimată de Parlamentul European la momentul acordului în primă lectură a Regulamentului (CE) nr. 1069/2009 și ținând cont de sugestiile mai specifice ale Parlamentului de abordare a unor probleme tehnice, un proiect al prezentului regulament a fost prezentat la 27 septembrie 2010 Comisiei pentru mediu, sănătate publică și siguranță alimentară în vederea unui schimb de opinii.
(50)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiectul și domeniul de aplicare
Prezentul regulament stabilește măsuri de punere în aplicare:
(a)
a normelor de sănătate publică și animală privind subprodusele de origine animală și produsele derivate, prevăzute în Regulamentul (CE) nr. 1069/2009;
(b)
privind anumite probe și produse care sunt scutite de la controalele sanitar-veterinare la punctele de control la frontieră în conformitate cu articolul 16 alineatul (1) literele (e) și (f) din Directiva 97/78/CE.
Articolul 2
Definiții
În sensul prezentului regulament, se aplică definițiile prevăzute în anexa I.
Articolul 3
Punctul final în lanțul de producție pentru anumite produse derivate
Următoarele produse derivate, altele decât cele importate, pot fi introduse pe piață fără restricții, în conformitate cu articolul 5 alineatul (2) din Regulamentul (CE) nr. 1069/2009:
(a)
biomotorina care îndeplinește cerințele pentru eliminarea și utilizarea produselor derivate prevăzute în anexa IV capitolul IV secțiunea 3 punctul 2 litera (b);
(b)
hrana pentru animale de companie care îndeplinește cerințele specifice privind hrana prelucrată pentru animale de companie prevăzute în anexa XIII capitolul II punctul 7 litera (a);
(c)
produsele de ros pentru câini care îndeplinesc cerințele specifice privind produsele de ros pentru câini prevăzute în anexa XIII capitolul II punctul 7 litera (b);
(d)
pieile de ungulate care îndeplinesc cerințele specifice privind punctul final pentru aceste produse prevăzute în anexa XIII capitolul V litera C;
(e)
lâna și părul care îndeplinesc cerințele specifice privind punctul final pentru aceste produse prevăzute în anexa XIII capitolul VII litera B;
(f)
penele și puful care îndeplinesc cerințele specifice privind punctul final pentru aceste produse prevăzute în anexa XIII capitolul VII litera C;
(g)
blănurile care îndeplinesc condițiile prevăzute în anexa XIII capitolul VIII.
Articolul 4
Boli transmisibile grave
Bolile enumerate de OIE în articolul 1.2.3. din Codul sanitar pentru animale terestre, ediția 2010, și în capitolul 1.3 din Codul sanitar pentru animale acvatice, ediția 2010, sunt considerate boli transmisibile grave în sensul restricțiilor generale privind sănătatea animalelor, în conformitate cu articolul 6 alineatul (1) litera (b) punctul (ii) din Regulamentul (CE) nr. 1069/2009.
CAPITOLUL II
ELIMINAREA ȘI UTILIZAREA SUBPRODUSELOR DE ORIGINE ANIMALĂ ȘI A PRODUSELOR DERIVATE
Articolul 5
Restricții privind utilizarea subproduselor de origine animală și a produselor derivate
1. Operatorii din statele membre menționate în anexa II capitolul I respectă condițiile privind hrănirea animalelor de blană cu anumite materiale derivate din cadavre sau părți de animale din aceeași specie prevăzute în același capitol.
2. Operatorii respectă restricțiile privind hrănirea animalelor de fermă cu iarbă provenită de pe terenuri pe care au fost aplicate anumite îngrășăminte organice și amelioratori de sol, în conformitate cu anexa II capitolul II.
Articolul 6
Eliminare prin incinerare și coincinerare
1. Autoritatea competentă se asigură că incinerarea și coincinerarea subproduselor de origine animală și a produselor derivate are loc numai:
(a)
în instalații de incinerare sau coincinerare cărora le-a fost acordată o autorizație în conformitate cu Directiva 2000/76/CE; sau
(b)
în cazul instalațiilor care nu sunt obligate să dețină o autorizație în conformitate cu Directiva 2000/76/CE, în instalații de incinerare sau coincinerare care au fost autorizate de autoritatea competentă să efectueze eliminări prin incinerare, sau eliminări sau recuperări de subproduse de origine animală sau produse derivate, dacă acestea reprezintă deșeuri, prin coincinerare, în conformitate cu articolul 24 alienatul (1) litera (b) sau (c) din Regulamentul (CE) nr. 1069/2009.
2. Autoritatea competentă autorizează instalații de incinerare și instalații de coincinerare menționate la punctul 1 litera (b), în conformitate cu articolul 24 alineatul (1) litera (b) sau (c) din Regulamentul (CE) nr. 1069/2009, numai dacă acestea îndeplinesc cerințele stabilite în anexa III la regulamentul menționat.
3. Operatorii instalațiilor de incinerare și a instalațiilor de coincinerare respectă cerințele generale privind incinerarea și coincinerarea stabilite în anexa III capitolul I.
4. Operatorii instalațiilor de incinerare și coincinerare de mare capacitate respectă cerințele din anexa III capitolul II.
5. Operatorii instalațiilor de incinerare și coincinerare de capacitate mică respectă cerințele din anexa III capitolul III.
Articolul 7
Depozitarea deșeurilor de materiale de categoriile 1 și 3
Prin derogare de la articolul 12 și articolul 14 litera (c) din Regulamentul (CE) nr. 1069/2009, autoritatea competentă poate autoriza eliminarea următoarelor materiale de categoria 1 și 3 într-un depozit de deșeuri autorizat:
(a)
hrana pentru animale de companie importată sau produsă din materiale importate, din materiale de categoria 1 prevăzute la articolul 8 litera (c) din Regulamentul (CE) nr. 1069/2009;
(b)
materialele de categoria 3 menționate la articolul 10 literele (f) și (g) din Regulamentul (CE) nr. 1069/2009, cu condiția ca:
(i)
astfel de materiale să nu fi intrat în contact cu niciun subprodus de origine animală menționat la articolele 8 și 9 și la articolul 10 literele (a) - (e) și (h) - (p) din regulamentul respectiv;
(ii)
în momentul în care sunt destinate eliminării:
-
materialele menționate la articolul 10 litera (f) din regulamentul respectiv să fi fost supuse prelucrării definite la articolul 2 alineatul (1) litera (m) din Regulamentul (CE) nr. 852/2004; și
-
materialele menționate la articolul 10 litera (g) din regulamentul respectiv să fi fost prelucrate în conformitate cu anexa X capitolul II la acesta sau în conformitate cu cerințele specifice privind hrana pentru animalele de companie prevăzute în anexa XIII capitolul II din regulamentul menționat; și
(iii)
eliminarea unor astfel de materiale nu prezintă riscuri pentru sănătatea publică sau animală.
Articolul 8
Cerințe pentru instalațiile de prelucrare și alte unități
1. Operatorii se asigură că instalațiile de prelucrare și alte unități aflate sub controlul lor îndeplinesc următoarele cerințe prevăzute în anexa IV capitolul I:
(a)
condițiile generale privind prelucrarea prevăzute în secțiunea 1;
(b)
cerințele privind epurarea apelor uzate prevăzute în secțiunea 2;
(c)
cerințele specifice privind prelucrarea materialelor de categoria 1 și 2 prevăzute în secțiunea 3;
(d)
cerințele specifice privind prelucrarea materialelor de categoria 3 prevăzute în secțiunea 4;
2. Autoritatea competentă autorizează numai instalațiile de prelucrare și alte unități care îndeplinesc condițiile prevăzute în anexa IV capitolul I.
Articolul 9
Cerințe privind igiena și prelucrarea pentru instalațiile de prelucrare și alte unități
Operatorii se asigură că unitățile și instalațiile aflate sub controlul lor îndeplinesc următoarele cerințe prevăzute în anexa IV:
(a)
cerințele privind igiena și prelucrarea prevăzute în capitolul II;
(b)
metodele de prelucrare standard prevăzute în capitolul III, cu condiția ca astfel de metode să fie utilizate în unitatea sau instalația respectivă;
(c)
metodele de prelucrare alternative prevăzute în capitolul IV, cu condiția ca astfel de metode să fie utilizate în unitatea sau instalația respectivă.
Articolul 10
Cerințe privind transformarea subproduselor de origine animală și a produselor derivate în biogaz și compost
1. Operatorii se asigură că unitățile și instalațiile aflate sub controlul lor îndeplinesc următoarele cerințe privind transformarea subproduselor de origine animală și a produselor derivate în biogaz sau compost prevăzute în anexa V:
(a)
cerințele aplicabile instalațiilor de biogaz și de compostare prevăzute în capitolul I;
(b)
cerințele de igienă aplicabile instalațiilor de biogaz și de compostare prevăzute în capitolul II;
(c)
parametrii de transformare standard prevăzuți în capitolul III secțiunea 1;
(d)
standardele privind reziduurile de digestie și compost prevăzute în capitolul III secțiunea 3.
2. Autoritatea competentă autorizează numai instalațiile de biogaz și de compostare care îndeplinesc cerințele prevăzute în anexa V.
3. Autoritatea competentă poate autoriza utilizarea unor parametri de transformare alternativi pentru instalațiile de biogaz și de compostare dacă sunt îndeplinite cerințele prevăzute în anexa V capitolul III secțiunea 2.
CAPITOLUL III
DEROGĂRI DE LA ANUMITE DISPOZIȚII ALE REGULAMENTULUI (CE) NR. 1069/2009
Articolul 11
Norme speciale privind probele pentru cercetare și diagnostic
1. Autoritatea competentă poate autoriza transportul, utilizarea și eliminarea probelor pentru cercetare și diagnostic în condiții care asigură controlul riscurilor pentru sănătatea publică și animală.
Autoritatea competentă se asigură, în special, că operatorii respectă cerințele din anexa VI capitolul I.
2. Operatorii respectă normele speciale privind probele pentru cercetare și diagnostic prevăzute în anexa VI capitolul I.
3. Operatorii pot expedia probe pentru cercetare și diagnostic care constau din următoarele subproduse de origine animală și produse derivate către alt stat membru fără informarea autorității competente din statul membru de origine în conformitate cu articolul 48 alineatul (1) din Regulamentul (CE) nr. 1069/2009, fără informarea autorității competente din statul membru de destinație prin intermediul sistemului TRACES și fără acordul acceptării expedierii în conformitate cu articolul 48 alineatele (1) și (3) din regulamentul menționat:
(a)
materiale de categoria 1 și 2 și făină de carne și oase sau grăsime animală provenită din materiale de categoria 1 și 2;
(b)
proteine animale prelucrate.
Articolul 12
Norme speciale privind probele comerciale și articolele pentru expoziții
1. Autoritatea competentă poate autoriza transportul, utilizarea și eliminarea probelor comerciale și a articolelor pentru expoziții în condiții care asigură controlul riscurilor pentru sănătatea publică și animală.
Autoritatea competentă se asigură, în special, că operatorii respectă cerințele din anexa VI capitolul I secțiunea 1 punctele 2, 3 și 4.
2. Operatorii respectă normele speciale privind probele comerciale și articolele pentru expoziții prevăzute în anexa VI capitolul I secțiunea 2.
3. Operatorii pot expedia probe comerciale care constau din următoarele subproduse de origine animală și produse derivate către alt stat membru fără informarea autorității competente din statul membru de origine în conformitate cu articolul 48 alineatul (1) din Regulamentul (CE) nr. 1069/2009, fără informarea autorității competente din statul membru de destinație prin intermediul sistemului TRACES și fără acordul acceptării expedierii în conformitate cu articolul 48 alineatele (1) și (3) din regulamentul menționat:
(a)
materiale de categoria 1 și 2 și făină de carne și oase sau grăsime animală provenită din materiale de categoria 1 și 2;
(b)
proteine animale prelucrate.
Articolul 13
Norme speciale privind hrănirea animalelor
1. Operatorii pot hrăni următoarele animale cu materiale de categoria 2, cu condiția ca astfel de materiale să provină de la animale care nu au fost ucise sau nu au decedat ca urmare a prezenței sau a suspectării prezenței unei boli transmisibile la om sau la animale, sub rezerva îndeplinirii cerințelor generale prevăzute în anexa VI capitolul II secțiunea 1 și a oricăror alte condiții care ar putea fi stabilite de autoritatea competentă:
(a)
animalele din grădinile zoologice;
(b)
animalele de blană;
(c)
câinii din haite recunoscute;
(d)
câinii și pisicile din adăposturi;
(e)
larvele și viermii pentru momeală de pescuit.
2. Operatorii pot hrăni următoarele animale cu materiale de categoria 3 sub rezerva îndeplinirii cerințelor generale prevăzute în anexa VI capitolul II secțiunea 1 și a oricăror alte condiții care ar putea fi stabilite de autoritatea competentă:
(a)
animalele din grădinile zoologice;
(b)
animalele de blană;
(c)
câinii din haite recunoscute;
(d)
câinii și pisicile din adăposturi;
(e)
larvele și viermii pentru momeală de pescuit.
Articolul 14
Hrănirea anumitor specii în puncte de hrănire sau în afara acestora și în grădinile zoologice
1. Autoritatea competentă poate autoriza utilizarea materialelor de categoria 1 care constau din cadavre întregi sau părți de animale moarte care conțin material cu risc specificat pentru hrănirea:
(a)
în puncte de hrănire, a speciilor pe cale de dispariție sau a speciilor protejate de păsări necrofage și a altor specii care trăiesc în habitatul lor natural, pentru promovarea biodiversității, sub rezerva îndeplinirii condițiilor prevăzute în anexa VI capitolul II secțiunea 2;
(b)
în afara punctelor de hrănire, dacă este cazul fără colectarea prealabilă a animalelor moarte, a animalelor sălbatice menționate în anexa VI capitolul II secțiunea 2 punctul 1 litera (a), sub rezerva îndeplinirii condițiilor prevăzute în secțiunea 3 din capitolul menționat.
2. Autoritatea competentă poate autoriza utilizarea materialelor de categoria 1 care constau din cadavre întregi sau părți de animale moarte care conțin materiale cu risc specificat și utilizarea materialelor derivate din animale din grădini zoologice pentru hrănirea animalelor din grădinile zoologice, sub rezerva îndeplinirii condițiilor prevăzute în anexa VI capitolul II secțiunea 4.
Articolul 15
Norme speciale privind colectarea și eliminarea
Dacă autoritatea competentă autorizează eliminarea subproduselor de origine animală prin derogarea prevăzută la articolul 19 alineatul (1) literele (a), (b), (c) și (e) din Regulamentul (CE) nr. 1069/2009, eliminarea îndeplinește următoarele norme speciale prevăzute în anexa VI capitolul III:
(a)
normele speciale privind eliminarea subproduselor de origine animală prevăzute în secțiunea 1;
(b)
normele privind incinerarea și îngroparea subproduselor de origine animală în zone izolate, prevăzute în secțiunea 2;
(c)
normele privind incinerarea și îngroparea albinelor și a subproduselor apicole, prevăzute în secțiunea 3.
CAPITOLUL IV
AUTORIZAREA METODELOR ALTERNATIVE
Articolul 16
Formatul standard pentru cererile de autorizare a metodelor alternative
1. Cererile de autorizare a metodelor alternative de utilizare sau eliminare a subproduselor de origine animală sau a produselor derivate, în conformitate cu articolul 20 alineatul (1) din Regulamentul (CE) nr. 1069/2009, se depun de statele membre sau de părțile interesate în conformitate cu cerințele privind formatul standard al cererilor pentru metode alternative prevăzut în anexa VII.
2. Statele membre desemnează puncte de contact naționale care oferă informații privind autoritatea competentă responsabilă cu evaluarea cererilor de autorizare a metodelor alternative de utilizare sau eliminare a subproduselor de origine animală.
3. Comisia publică pe site-ul său internet o listă cu punctele de contact naționale.
CAPITOLUL V
COLECTAREA, TRANSPORTUL, IDENTIFICAREA ȘI TRASABILITATEA
Articolul 17
Cerințe privind documentele comerciale și certificatele de sănătate, identificarea, colectarea și transportul subproduselor de origine animală și trasabilitatea
1. Operatorii se asigură că subprodusele de origine animală și produsele derivate:
(a)
îndeplinesc cerințele privind colectarea, transportul și identificarea prevăzute în anexa VIII capitolele I și II;
(b)
sunt însoțite în timpul transportului de documente comerciale sau certificate de sănătate în conformitate cu cerințele din anexa VIII capitolul III.
2. Operatorii care expediază, transportă sau primesc subproduse de origine animală sau produse derivate păstrează înregistrările transporturilor și documentele comerciale sau certificatele de sănătate aferente în conformitate cu cerințele prevăzute în anexa VIII capitolul IV.
3. Operatorii respectă cerințele privind marcarea anumitor produse derivate, prevăzute în anexa VIII capitolul V.
CAPITOLUL VI
ÎNREGISTRAREA ȘI AUTORIZAREA UNITĂȚILOR ȘI INSTALAȚIILOR
Articolul 18
Cerințe privind autorizarea uneia sau mai multor unități și instalații care manipulează subproduse de origine animală în aceeași locație
Autoritatea competentă poate autoriza mai multe unități sau instalații care manipulează subproduse de origine animală aflate în aceeași locație, cu condiția ca amplasarea acestora și modul de manipulare a subproduselor de origine animală și a produselor derivate în cadrul unităților sau instalațiilor să excludă transmiterea riscurilor pentru sănătatea publică și animală între unități sau instalații.
Articolul 19
Cerințe privind anumite unități și instalații autorizate care manipulează subproduse de origine animală și produse derivate
Operatorii se asigură că unitățile și instalațiile aflate sub controlul lor, autorizate de autoritatea competentă, îndeplinesc cerințele stabilite în următoarele capitole din anexa IX la prezentul regulament în cazul în care acestea desfășoară una sau mai multe din activitățile următoare prevăzute la articolul 24 alineatul (1) din Regulamentul (CE) nr. 1069/2009:
(a)
Capitolul I, în cazul în care aceștia produc hrană pentru animale în conformitate cu articolul 24 alineatul (1) litera (e) din regulamentul menționat;
(b)
Capitolul II, în cazul în care aceștia depozitează subproduse de origine animală în conformitate cu articolul 24 alineatul (1) litera (i) din regulamentul menționat și în cazul în care aceștia manipulează subproduse de origine animală după colectarea acestora prin intermediul următoarelor operațiuni prevăzute la articolul 24 alienatul (1) litera (h) din regulamentul menționat:
(i)
sortare;
(ii)
tăiere;
(iii)
refrigerare;
(iv)
congelare;
(v)
sărare;
(vi)
conservare prin alte procese;
(vii)
îndepărtarea pieilor sau îndepărtarea materialului cu risc specificat;
(viii)
operațiuni care implică manipularea subproduselor de origine animală și care au loc în conformitate cu obligațiile impuse de legislația sanitar-veterinară a Uniunii;
(ix)
igienizarea/pasteurizarea subproduselor de origine animală destinate transformării în biogaz/compostării, înainte de transformarea sau compostarea în alte unități sau instalații în conformitate cu anexa V la prezentul regulament;
(x)
pasare;
(c)
Capitolul III, în cazul în care aceștia depozitează produse derivate destinate anumitor scopuri prevăzute la articolul 24 alineatul (1) litera (j) din regulamentul respectiv.
Articolul 20
Cerințe privind anumite unități și instalații înregistrate care manipulează subproduse de origine animală și produse derivate
1. Operatorii instalațiilor sau unităților înregistrate sau alți operatori înregistrați manipulează subprodusele de origine animală și produsele derivate în condițiile stabilite în anexa IX capitolul IV.
2. Operatorii înregistrați care transportă subproduse de origine animală sau produse derivate, cu excepția transportului între două locații ale aceluiași operator, îndeplinesc în special condițiile stabilite în anexa IX capitolul IV punctul 2.
3. Alineatele (1) și (2) nu se aplică:
(a)
operatorilor autorizați pentru care transportul subproduselor de origine animală sau a produselor derivate reprezintă o activitate auxiliară;
(b)
operatorilor care sunt înregistrați pentru activități de transport în conformitate cu Regulamentul (CE) nr. 183/2005.
4. Autoritatea competentă poate deroga următorii operatori de la obligația de notificare prevăzută la articolul 23 alineatul (1) litera (a) din Regulamentul (CE) nr. 1069/2009:
(a)
operatorii care manipulează sau produc trofee de vânătoare sau alte preparate prevăzute în anexa XIII capitolul VI din prezentul regulament în scopuri personale sau necomerciale;
(b)
operatorii care manipulează sau elimină probe pentru cercetare și diagnostic în scopuri educaționale.
CAPITOLUL VII
INTRODUCEREA PE PIAȚĂ
Articolul 21
Prelucrarea și introducerea pe piață a subproduselor de origine animală și a produselor derivate pentru hrănirea animalelor de fermă, cu excepția animalelor de blană
1. Operatorii îndeplinesc următoarele cerințe privind introducerea pe piață, cu excepția importurilor, de subproduse de origine animală și produse derivate destinate hrănirii animalelor de fermă, cu excepția animalelor de blană, în conformitate cu articolul 31 alineatul (2) din Regulamentul (CE) nr. 1069/2009, stabilite în anexa X la prezentul regulament:
(a)
cerințele generale privind prelucrarea și introducerea pe piață prevăzute în capitolul I;
(b)
cerințele specifice privind proteinele animale prelucrate și alte produse derivate prevăzute în capitolul II;
(c)
cerințele privind anumite tipuri de hrană pentru pești și momeli pentru pescuit prevăzute în capitolul III.
2. Autoritatea competentă poate autoriza introducerea pe piață, cu excepția importurilor, a laptelui, a produselor pe bază de lapte și a produselor derivate din lapte clasificate ca materiale de categoria 3 în conformitate cu articolul 10 literele (e), (f) și (h) din Regulamentul (CE) nr. 1069/2009 și care nu au fost prelucrate în conformitate cu cerințele generale prevăzute în anexa X capitolul II secțiunea 4 partea I din prezentul regulament, cu condiția ca materialele respective să îndeplinească cerințele privind derogarea pentru introducerea pe piață a laptelui prelucrat în conformitate cu standardele naționale prevăzute în partea II din secțiunea menționată.
Articolul 22
Introducerea pe piață și utilizarea îngrășămintelor organice și a amelioratorilor de sol
1. Operatorii îndeplinesc cerințele privind introducerea pe piață, cu excepția importurilor, a îngrășămintelor organice și a amelioratorilor de sol, precum și privind utilizarea unor astfel de produse, în special aplicarea acestora pe terenuri, în conformitate cu articolul 15 alineatul (1) litera (i) și cu articolul 32 alineatul (1) din Regulamentul (CE) nr. 1069/2009, stabilite în anexa XI la prezentul regulament.
2. Introducerea pe piață, inclusiv importul, de guano provenit de la păsări marine sălbatice nu este supusă niciunei condiții de sănătate animală.
3. Autoritatea competentă din statul membru în care urmează să se aplice pe terenuri un îngrășământ organic sau un ameliorator de sol, produs din făină de carne și oase derivată din materiale de categoria 2 sau din proteine animale prelucrate, autorizează una sau mai multe componente care urmează să fie amestecate cu materialele menționate, în conformitate cu articolul 32 alineatul (1) litera (d) din Regulamentul (CE) nr. 1069/2009, conform criteriilor prevăzute în anexa IX capitolul II secțiunea 1 punctul 3 din prezentul regulament.
4. Prin derogare de la articolul 48 alineatul (1) din Regulamentul (CE) nr. 1069/2009, autoritățile competente din statele membre de origine și de destinație care au o frontieră comună pot autoriza transportul de gunoi de grajd între fermele localizate în regiunile de frontieră ale celor două state membre, cu condiția îndeplinirii condițiilor adecvate pentru controlul oricăror riscuri posibile pentru sănătatea publică sau animală, cum ar fi obligația operatorilor în cauză de a păstra înregistrări adecvate, prevăzute într-un acord bilateral.
5. În conformitate cu articolul 30 alineatul (1) din Regulamentul (CE) nr. 1069/2009, autoritățile competente din statele membre încurajează, după caz, dezvoltarea, diseminarea și utilizarea de ghiduri naționale de bune practici agricole pentru aplicarea pe terenuri a îngrășămintelor organice și a amelioratorilor de sol.
Articolul 23
Produse intermediare
1. Produsele intermediare importate în Uniune sau aflate în tranzit prin aceasta îndeplinesc condițiile de control al riscurilor potențiale pentru sănătatea publică și animală prevăzute în anexa XII la prezentul regulament.
2. Produsele intermediare care au fost transportate către o unitate sau o instalație menționată în anexa XII punctul 3 la prezentul regulament pot fi manipulate fără alte restricții în conformitate cu Regulamentul (CE) nr. 1069/2009 și cu prezentul regulament, dacă sunt îndeplinite următoarele condiții:
(a)
unitatea sau instalația dispune de dotări adecvate pentru primirea produselor intermediare care să prevină transmiterea bolilor transmisibile la om și la animale;
(b)
produsele intermediare nu prezintă niciun risc de transmitere a bolilor transmisibile la om și la animale datorită purificării la care au fost supuse sau datorită altor tratamente la care au fost supuse subprodusele de origine animală și produsele intermediare, datorită concentrației subproduselor de origine animală în produsul intermediar sau datorită măsurilor adecvate de biosecuritate privind manipularea produselor intermediare;
(c)
unitatea sau instalația păstrează înregistrări cu date referitoare la cantitățile de materiale primite, categoria acestora, după caz, precum și la unitatea, instalația sau operatorul căruia i-a furnizat produsele sale; și
(d)
produsele intermediare neutilizate și alte materiale în surplus ale instalației sau unității, cum ar fi produsele expirate, sunt eliminate în conformitate cu Regulamentul (CE) nr. 1069/2009.
3. Operatorul sau proprietarul unității sau instalației de destinație a produselor intermediare sau reprezentantul acestuia utilizează și/sau expediază produsele intermediare exclusiv în scopul amestecării, aplicării unui material de acoperire, asamblării, ambalării sau etichetării ulterioare.
Articolul 24
Hrană pentru animale de companie și alte produse derivate
1. Se interzice utilizarea materialelor de categoria 1 menționate la articolul 8 literele (a), (b), (d) și (e) din Regulamentul (CE) nr. 1069/2009 pentru fabricarea produselor derivate destinate ingerării de către oameni sau animale sau aplicării pe oameni sau animale, altele decât produsele derivate menționate la articolele 33 și 36 din regulamentul respectiv.
2. În cazul în care un subprodus de origine animală sau un produs derivat poate fi utilizat pentru hrănirea animalelor de fermă sau pentru alte scopuri prevăzute la articolul 36 litera (a) din Regulamentul (CE) nr. 1069/2009, acestea se introduc pe piață, cu excepția importurilor, în conformitate cu cerințele specifice privind proteinele animale prelucrate și alte produse derivate prevăzute în anexa X capitolul II din prezentul regulament, dacă anexa XIII la prezentul regulament nu prevede cerințe specifice privind astfel de produse.
3. Operatorii respectă cerințele pentru introducerea pe piață, cu excepția importurilor, a hranei pentru animalele de companie, în conformitate cu articolul 40 din Regulamentul (CE) nr. 1069/2009, prevăzute în anexa XIII capitolele I și II din prezentul regulament.
4. Operatorii respectă cerințele pentru introducerea pe piață, cu excepția importurilor, a produselor derivate, în conformitate cu articolul 40 din Regulamentul (CE) nr. 1069/2009, prevăzute în anexa XIII capitolul I și capitolele III - XII din prezentul regulament.
CAPITOLUL VIII
IMPORTUL, TRANZITUL ȘI EXPORTUL
Articolul 25
Importul, tranzitul și exportul subproduselor de origine animală și a produselor derivate
1. Sunt interzise importul în Uniune și tranzitul prin aceasta a următoarelor subproduse de origine animală:
(a)
gunoi de grajd neprelucrat;
(b)
pene și părți de pene și puf netratate;
(c)
ceară de albine sub formă de fagure.
2. Importul în Uniune și tranzitul prin aceasta a următoarelor subproduse de origine animală nu se supun niciunei condiții privind sănătatea animală:
(a)
lâna și părul care au fost spălate industrial sau care au fost tratate printr-o altă metodă care asigură eliminarea tuturor riscurilor inacceptabile;
(b)
blănuri care au fost uscate cel puțin două zile la o temperatură ambiantă de 18 °C și 55 % umiditate.
3. Operatorii respectă următoarele cerințe specifice privind importul în Uniune și tranzitul prin aceasta a anumitor subproduse de origine animală și produse derivate, în conformitate cu articolul 41 alineatul (3) și cu articolul 42 din Regulamentul (CE) nr. 1069/2009, prevăzute în anexa XIV la prezentul regulament:
(a)
cerințele specifice pentru importul și tranzitul materialelor de categoria 3 și a produselor derivate destinate utilizărilor în lanțul alimentar animal, altele decât utilizările în hrana pentru animale de companie sau pentru animale de blană, prevăzute în capitolul I din anexa menționată;
(b)
cerințele specifice pentru importul și tranzitul subproduselor de origine animală și a produselor derivate destinate utilizărilor în afara lanțului alimentar animal pentru animalele de fermă, prevăzute în capitolul II din anexa respectivă.
Articolul 26
Introducerea pe piață, inclusiv importul, și exportul anumitor materiale de categoria 1
Autoritatea competentă poate autoriza introducerea pe piață, inclusiv importul, precum și exportul de piei provenite de la animale care au fost supuse unui tratament ilegal conform definiției de la articolul 1 alineatul (2) litera (d) din Directiva 96/22/CE sau de la articolul 2 litera (b) din Directiva 96/23/CE, de intestine de rumegătoare cu sau fără conținut și de oase și produse din oase care conțin coloana vertebrală și craniul, cu condiția îndeplinirii următoarelor cerințe:
(a)
materialele respective trebuie să nu fie materiale de categoria 1 provenite de la oricare din următoarele animale:
(i)
animale suspecte de infecție cu EST în conformitate cu Regulamentul (CE) nr. 999/2001;
(ii)
animale în care prezența EST a fost confirmată oficial;
(iii)
animale ucise în cadrul măsurilor de eradicare a EST;
(b)
materialele respective trebuie să nu fie destinate vreuneia din următoarele utilizări:
(i)
hrănirea animalelor;
(ii)
aplicarea pe terenuri din care se hrănesc animalele de fermă;
(iii)
producerea de:
-
produse cosmetice astfel cum sunt definite la articolul 1 alineatul (1) din Directiva 76/768/CEE;
-
dispozitive medicale implantabile activ astfel cum sunt definite la articolul 1 alineatul (2) litera (c) din Directiva 90/385/CEE;
-
dispozitive medicale astfel cum sunt definite la articolul 1 alineatul (2) litera (a) din Directiva 93/42/CEE;
-
dispozitive medicale pentru diagnostic in vitro astfel cum sunt definite la articolul 1 alineatul (2) litera (b) din Directiva 98/79/CE;
-
medicamente de uz veterinar astfel cum sunt definite la articolul 1 alineatul (2) din Directiva 2001/82/CE;
-
medicamente astfel cum sunt definite la articolul 1 alineatul (2) din Directiva 2001/83/CE;
(c)
materialele trebuie importate cu o etichetă și trebuie să îndeplinească cerințele specifice pentru anumite deplasări de subproduse de origine animală prevăzute în anexa XIV capitolul IV secțiunea 1 din prezentul regulament;
(d)
materialele trebuie să fie importate în conformitate cu cerințele de certificare sanitar-veterinară prevăzute în legislația națională.
Articolul 27
Importul și tranzitul probelor pentru cercetare și diagnostic
1. Autoritatea competentă poate autoriza importul și tranzitul probelor pentru cercetare și diagnostic, care conțin produse derivate sau subproduse de origine animală, inclusiv subprodusele de origine animală prevăzute la articolul 25 alineatul (1), în conformitate cu condițiile care asigură controlul riscurilor pentru sănătatea publică și animală.
Condițiile respective includ cel puțin următoarele:
(a)
introducerea transportului trebuie să fi fost autorizată în prealabil de autoritatea competentă din statul membru de destinație; și
(b)
transportul trebuie trimis direct de la punctul de intrare în Uniune către utilizatorul autorizat.
2. Operatorii prezintă probele pentru cercetare și diagnostic destinate importului printr-un stat membru, altul decât statul membru de destinație, la unul din punctele autorizate de control la frontieră ale Uniunii enumerate în anexa I la Decizia 2009/821/CE. La punctul de control la frontieră, probele pentru cercetare și diagnostic nu se supun controalelor sanitar-veterinare în conformitate cu capitolul I din Directiva 97/78/CE. Autoritatea competentă a punctului de control la frontieră informează autoritatea competentă a statului membru de destinație în legătură cu introducerea probelor pentru cercetare și diagnostic prin intermediul sistemului TRACES.
3. Operatorii care manipulează probe pentru cercetare sau probe pentru diagnostic îndeplinesc cerințele speciale privind eliminarea probelor pentru cercetare și diagnostic prevăzute în anexa XIV capitolul III secțiunea 1 din prezentul regulament.
Articolul 28
Importul și tranzitul probelor comerciale și a articolelor pentru expoziții
1. Autoritatea competentă poate autoriza importul și tranzitul probelor comerciale în conformitate cu normele speciale prevăzute în anexa XIV capitolul III secțiunea 2 punctul 1 din prezentul regulament.
2. Operatorii care manipulează probe comerciale îndeplinesc normele speciale privind manipularea și eliminarea probelor comerciale prevăzute în anexa XIV capitolul III secțiunea 2 punctele 2 și 3 din prezentul regulament.
3. Autoritatea competentă poate autoriza importul și tranzitul articolelor pentru expoziții în conformitate cu normele speciale privind articolele pentru expoziții prevăzute în anexa XIV capitolul III secțiunea 3 din prezentul regulament.
4. Operatorii care manipulează articole pentru expoziții îndeplinesc condițiile privind ambalarea, manipularea și eliminarea articolelor pentru expoziții prevăzute în anexa XIV capitolul III secțiunea 3 din prezentul regulament.
Articolul 29
Cerințe specifice privind anumite deplasări de subproduse de origine animală între teritorii ale Federației Ruse
1. Autoritatea competentă autorizează deplasări specifice de transporturi de subproduse de origine animală provenite din și destinate Federației Ruse direct sau printr-o țară terță, pe căi rutiere sau feroviare prin Uniune, între punctele autorizate de control la frontieră ale Uniunii enumerate în anexa I la Decizia 2009/821/CE, cu condiția îndeplinirii următoarelor condiții:
(a)
transportul este sigilat cu un sigiliu purtând un număr de serie, la punctul de control la frontieră de intrare în Uniune, de către serviciile sanitar-veterinare ale autorității competente;
(b)
documentele care însoțesc transportul, prevăzute la articolul 7 din Directiva 97/78/CE, cuprind pe fiecare pagină o ștampilă aplicată de medicul veterinar oficial al autorității competente responsabile pentru punctul de control la frontieră, purtând mențiunea „EXCLUSIV PENTRU TRANZIT PRIN UE CU DESTINAȚIA RUSIA”;
(c)
sunt îndeplinite cerințele procedurale prevăzute la articolul 11 din Directiva 97/78/CE;
(d)
transportul este certificat ca acceptabil pentru tranzit în documentul sanitar-veterinar comun de intrare prevăzut în anexa III la Regulamentul (CE) nr. 136/2004 de către medicul veterinar oficial de la punctul de control la frontiera de introducere.
2. Nu sunt autorizate descărcarea sau depozitarea, în sensul articolului 12 alineatul (4) sau al articolului 13 din Directiva 97/78/CE, a unor astfel de transporturi pe teritoriul unui stat membru.
3. Autoritatea competentă efectuează cu regularitate audituri pentru a verifica dacă numărul de transporturi și cantitățile de produse care părăsesc teritoriul Uniunii corespund numărului și cantităților care au fost introduse în Uniune.
Articolul 30
Listele cu unitățile și instalațiile din țările terțe
Listele cu unitățile și instalațiile din țările terțe se introduc în sistemul TRACES în conformitate cu specificațiile tehnice publicate de Comisie pe site-ul său internet.
Fiecare listă se actualizează periodic.
Articolul 31
Modele de certificate de sănătate și declarații pentru import și tranzit
Transporturile de subproduse de origine animală și produse derivate pentru importul în Uniune sau tranzitul prin aceasta trebuie să fie însoțite de certificate de sănătate și declarații, în conformitate cu modelele prevăzute în anexa XV la prezentul regulament, la punctul de intrare în Uniune în care au loc controalele sanitar-veterinare, în conformitate cu Directiva 97/78/CE.
CAPITOLUL IX
CONTROALE OFICIALE
Articolul 32
Controale oficiale
1. Autoritatea competentă ia toate măsurile necesare pentru a controla întreg lanțul de colectare, transport, utilizare și eliminare a subproduselor de origine animală și a produselor derivate, în conformitate cu articolul 4 alineatul (2) din Regulamentul (CE) nr. 1069/2009.
Măsurile respective sunt luate în conformitate cu principiile privind controalele oficiale prevăzute la articolul 3 din Regulamentul (CE) nr. 882/2004.
2. Controalele oficiale menționate la alineatul (1) includ controalele privind păstrarea înregistrărilor și a altor documente impuse de normele prevăzute în prezentul regulament.
3. Autoritatea competentă efectuează următoarele controale oficiale, prevăzute la articolul 45 alineatul (1) din Regulamentul (CE) nr. 1069/2009, în conformitate cu cerințele prevăzute în anexa XVI la prezentul regulament:
(a)
controale oficiale ale instalațiilor de prelucrare în conformitate cu capitolul I;
(b)
controale oficiale ale altor activități care implică manipularea subproduselor de origine animală și a produselor derivate în conformitate cu capitolul III secțiunile 1 - 9.
4. Autoritatea competentă efectuează controale ale sigiliilor aplicate transporturilor de subproduse de origine animală sau de produse derivate.
În cazul în care autoritatea competentă aplică un sigiliu unui astfel de transport expediat către un loc de destinație, aceasta trebuie să informeze autoritatea competentă din locul de destinație.
5. Autoritatea competentă întocmește listele cu unitățile, instalațiile și operatorii prevăzute la articolul 47 alineatul (1) din Regulamentul (CE) nr. 1069/2009, în conformitate cu formatul prevăzut în anexa XVI capitolul II din prezentul regulament.
6. Autoritatea competentă din statul membru de destinație decide în legătură cu cererea unui operator privind acceptarea sau refuzul anumitor materiale de categoria 1, categoria 2 și făinii de carne și oase sau grăsimii animale derivate din materiale de categoria 1 și categoria 2, în termen de 20 de zile calendaristice de la data primirii unei astfel de cereri, cu condiția ca cererea să fie depusă în una din limbile oficiale ale statului membru respectiv.
7. Operatorii depun cererile de autorizare menționate la alineatul (6) în conformitate cu formatul standard prevăzut în anexa XVI capitolul III secțiunea 10 din prezentul regulament.
Articolul 33
Reautorizarea instalațiilor și unităților după acordarea unei autorizații temporare
1. În cazul în care o instalație sau o unitate autorizată pentru prelucrarea materialelor de categoria 3 primește ulterior o autorizație temporară pentru prelucrarea materialelor de categoria 1 sau de categoria 2, în conformitate cu articolul 24 alineatul (2) litera (b) punctul (ii) din Regulamentul (CE) nr. 1069/2009, este interzisă reluarea prelucrării materialelor de categoria 3 înainte ca autoritatea competentă să acorde autorizația de reluare a prelucrării materialelor de categoria 3 în conformitate cu articolul 44 din regulamentul respectiv.
2. În cazul în care o instalație sau o unitate autorizată pentru prelucrarea materialelor de categoria 2 primește ulterior o autorizație temporară pentru prelucrarea materialelor de categoria 1, în conformitate cu articolul 24 alineatul (2) litera (b) punctul (ii) din Regulamentul (CE) nr. 1069/2009, este interzisă reluarea prelucrării materialelor de categoria 2 înainte ca autoritatea competentă să acorde autorizația de reluare a prelucrării materialelor de categoria 2 în conformitate cu articolul 44 din regulamentul respectiv.
CAPITOLUL X
DISPOZIȚII FINALE
Articolul 34
Restricții privind introducerea pe piață a anumitor subproduse de origine animală și produse derivate din motive de sănătate publică și animală
Autoritatea competentă nu interzice și nu restricționează introducerea pe piață a următoarelor subproduse de origine animală și produse derivate din motive de sănătate publică sau animală, altele decât în conformitate cu normele prevăzute în legislația Uniunii, în special cele prevăzute în Regulamentul (CE) nr. 1069/2009 și în prezentul regulament:
(a)
proteine animale prelucrate și alte produse derivate prevăzute în anexa X capitolul II din prezentul regulament;
(b)
hrana pentru animale de companie și anumite alte produse derivate prevăzute în anexa XIII la prezentul regulament;
(c)
subproduse de origine animală și produse derivate importate în Uniune sau aflate în tranzit prin aceasta în conformitate cu anexa XIV la prezentul regulament.
Articolul 35
Abrogare
1. Se abrogă următoarele acte:
(a)
Regulamentul (CE) nr. 811/2003;
(b)
Decizia 2003/322/CE;
(c)
Decizia 2003/324/CE;
(d)
Regulamentul (CE) nr. 878/2004;
(e)
Decizia 2004/407/CE;
(f)
Regulamentul (CE) nr. 79/2005;
(g)
Regulamentul (CE) nr. 92/2005;
(h)
Regulamentul (CE) nr. 181/2006;
(i)
Regulamentul (CE) nr. 197/2006;
(j)
Regulamentul (CE) nr. 1192/2006;
(k)
Regulamentul (CE) nr. 2007/2006.
2. Trimiterile la actele abrogate se interpretează ca trimiteri la prezentul regulament.
Articolul 36
Măsuri tranzitorii
1. Pentru o perioadă tranzitorie până la 31 decembrie 2011, operatorii pot introduce pe piață îngrășăminte organice și amelioratori de sol produse înainte de 4 martie 2011 în conformitate cu Regulamentele (CE) nr. 1774/2002 și (CE) nr. 181/2006:
(a)
cu condiția ca acestea să fi fost produse:
(i)
fie de carne și oase provenită din materiale de categoria 2;
(ii)
fie din proteine animale prelucrate;
(b)
chiar dacă acestea nu au fost amestecate cu o componentă care să excludă utilizarea ulterioară a amestecului pentru hrănirea animalelor.
2. Pentru o perioadă de tranziție până la 31 ianuarie 2012, transporturile de subproduse de origine animală și de produse derivate însoțite de un certificat de sănătate, o declarație sau un document comercial, completat și semnat în conformitate cu modelul adecvat prevăzut în anexa X din Regulamentul (CE) nr. 1774/2002, continuă să fie acceptate pentru importul în Uniune, cu condiția ca astfel de certificate, declarații sau documente să fi fost completate și semnate înainte de 30 noiembrie 2011.
3. Pentru o perioadă de tranziție până la 31 decembrie 2012 și prin derogare de la articolul 14 din Regulamentul (CE) nr. 1069/2009, statele membre pot autoriza colectarea, transportul și eliminarea materialelor de categoria 3 care conțin produse de origine animală, sau a alimentelor care conțin produse de origine animală, care nu mai sunt destinate consumului uman din motive comerciale sau din cauza unor probleme generate de defecte de fabricație sau de ambalare sau de alte defecte care nu prezintă riscuri pentru sănătatea publică sau animală, în conformitate cu articolul 10 litera (f) din regulamentul respectiv, prin alte mijloace decât incinerarea sau îngroparea la fața locului, în conformitate cu articolul 19 alineatul (1) litera (d) din regulamentul respectiv, cu condiția îndeplinirii cerințelor privind eliminarea prin alte mijloace prevăzute în anexa VI capitolul IV din prezentul regulament.
Articolul 37
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 4 martie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2011.

Labels: 1
17
20
0
3
6